ORBEGOZO URIBE (EAJ, 2014-03-27):
Eskerrik asko, presidente andrea. Egun on , lehendakari jauna. Egun on, legebiltzarkideok.
Guk Alderdi Popularrak aurkeztutako mozioaren inguruan erdibideko zuzenketa adostu dugu. Honen bitartez nahi izan dugu nolabait goraipatu Euskal Osasun Publikorako Gobernu Onaren Kodeari Buruzko Kontseiluan 2011. urtean egindako dokumentuaren garrantzia, osasun asistentziari lotutako printzipio eta baloreetan sakontzeko bidean.
Izan ere, eta Osasun sailburuak berak ere interpelazioak adierazitakoak geure egiten ditugu. Eta zentzu horretan, bat egiten dugu esaterakoan dokumentu interesgarria izan zela, izan ere, hainbat gomendio eta hausnarketa jaso zituen Euskal Osasun Publikorako Gobernu Onaren Kodeari Buruzko Kontseiluak 2011. urtean aurkeztu zigun dokumentu horretan.
Eta naiz eta Kontseiluak egindako lan hori ez zen behin betikoa izan eta euren aurkezpeneko agerraldian adierazi zuten moduan dokumentua irekia izan eta ekarpenak jasotzeko irekita egon, uste dugu dokumentu baliagarria izan zela arestian aipatutako bide horretan sakontzeko, are gehiago, kontuan hartzen badugu, dokumentu horrek Europar Kontseiluak Gobernu Onaren esparruan egindako iradokizunak edo gomendioak ere jasotzen zituela.
Eta sailburuak berak ere esan zuen moduan, guretzako erakunde hori erreferentea da eta aintzat hartu beharrekoak dira horrek esandakoak.
Beraz, bat egiten dugu Euskal Osasun Publikorako Gobernu Onaren kodeari buruzko Kontseiluaren dokumentuan jasotako hainbat eta hainbat gomendio horiekin, besteak beste, kudeaketa onerako neurriak aipatzen dituenean.
Izan ere, oinarrian, baloreetan oinarritutako osasun kudeaketa dago, Osakidetzan hasiera hasieratik sakondu nahi izan dugun kudeaketa eredua. Eta horretan sakontzen jarraitzeko asmoa daukagu.
Horregatik, beharrezkoa da etengabe urratsak ematen segitzea eta etengabe hobetzen jarraitzea, etengabeko hobekuntza horretan jarraitzea.
Hartara, dokumentu horrek egindako ekarpenak ezezik, aintzat hartu behar ditugu ere bai Europar Kontseiluak egindakoak edo helburu horiek lortzeko egoki deritzogunak, izan ere, hori izan baita, Osakidetzaren ezaugarri nagusienetakoa bere sorreratik.
Bat egiten dugu, beraz, Osasun sailburuak berak esan zuenarekin. Dokumentu horren balorazioa positiboa egin zuen eta guk ere, balorazio positiboa egiten dugu.
Eta horren erakusgarri, esan beharra dago, Eusko Jaurlaritzak onartutako etika eta jokabide kode berria prestatzeko hausnarketa prozesurako ere, dokumentu hori kontuan hartu zela. Horregatik esaten dugu balorazioa positiboa dela eta ondorioz, adostutako erdibideko honekin hori azpimarratu nahi izan dugu, alde batetik.
Baina, beste aldetik, azpimarratu nahi izan dugu, Jaurlaritzak hartutako konpromisoa baloreetan oinarritutako kudeaketan sakontzen jarraitzeko, hau da, aurreko lege aldian emandako urrats horietan sakontzen jarraitzeko konpromiso irmoarekin.
Horren harira, gogora ekarri nahi dugu Eusko Jaurlaritzak 2013. urtean onartutako Kode berri hau, kargu guztiek izenpentu izan behar duten Etika eta Jokabide Kodea.
Kode berri hori ez da mugatzen osasun esparrura. Askoz zabalagoa da, askoz gehiago hedatu da konpromisoa eta Osasun arloko politikei ezezik, Jaurlaritzaren ardurapean dauden sail eta arlo guztiei ere eragiten die.
Erantzukizun publikoa duten pertsona edo arduradun guztiei ere eragiten die, gizarteak eskatzen duen gardentasun eta jokabide etikoaren beharrari hobeto erantzuteko helburua du kode berriak.
Urkullu lehendakariak hasiera hasieratik hartu zuen konpromisoa. Esan eta egin. 2013. urtean, bere agintaritzapeko lehenengo hilabeteetan, buru belarri jardun ondoren, lanean jardun ondoren onartu zuen Gobernu Kontseiluak Etika eta Jokabidearen Kodea eta ordudanik indarrean dago.
Kode berri honek, gainera, ezaugarri nagusia dauka, aplikazio praktikoa dauka, benetako aplikazio praktikoa dauka, izan ere, jokabide etikoen inguruko hausnarketa, gomendio edo iradokizunez gain, ebaluazio eta kontrolerako mekanismoak ere aurrikusten ditu, hau da, Jaurlaritzako kargu publiko guztien jokabidearen jarraipena egiteko irizpide eta mekanismoak ezartzen ditu.
Jaurlaritza aitzindari izan da, kasu honetan ere bai, gizarteak egindako eskakizunen aurrean eta lehenengo aldiz Kode berri honi esker bertan jasotako jokabideak edo konpromisoak hausten dituenari erantzukizuna eskatuko zaio. Arau hauste horiek ondorioak izango dituzte eta hori praktikan egikaritzeko prozedura zehatz bat aurrikusita dago.
Prozedura hori izapidetzeko, gainera, Etika Batzordea sortu zen. Batzorde horri dagokio beren beregi aztertzea eta egiaztatzea ea Jokabide Kodea Jaurlaritzan izendatutako kargu guztiek betetzen duten eta, gertatu ezkero baten batek ez duela hartutako konpromisoa betetzen, Etika Batzordeari dagokio ere bai prozedura izapidetu eta, kasuan, kargu horri legokion zehapena ezartzea.
Beraz, Jaurlaritza Kode berri honen bitartez, beste pauso bat egin du aurrera. Horregatik, azken finean, erdibidekoan onartutako bigarren puntuan ere eskatu nahi izan diogu Osasun Sailari osasun arloko politikei dagokion esparruan ere jarrai dezala neurriak hartzen, gobernu praktika honetan sakontzeko.
Lehen aipatu dugun moduan, konpromiso hori betetzeko bidean, Gobernu Onaren praktikak etengabeko hobetzeko helburuarekin, baita ere osasun arretari dagokionean eta osasun politikei dagokionean.
Eta besterik gabe, mila esker.